Maak stroke ’n lus vir die oog | Netwerk24
Deur Anna Celliers 17 Januarie 2020 00:00
’n Euphorbia millii-hibried – immergroen met heldergroen blare en skokpienk blomme. Hierdie taai plant is veelsydig en geskik vir potte sowel as ’n lae grensmuur.
’n Negatiewe kenmerk is melksap of lateks wat soms giftig is vir mens en dier en velirritasies en ontsteking veroorsaak, veral as dit met die oë of oop wonde in aanraking kom. Wees dus versigtig as jy met dié plant werk.
Euphorbia tirucalli “Sticks of Fire” is fantastiese aksentplante, goeie houerplante en floreer selfs op verwaarlosing. Dis vandag ’n modeplant in moderne tuine.
Helichrysum petiolare (kooigoed) is vrylik beskikbaar in sespakbakkies en dus redelik goedkoop. Die plante groei vinnig en dek sommer blitsvinnig ’n area.
Euphorbia graminea “Diamond Frost” met sy klein blommetjies verskaf baie plesier in die somer, maar is nie ideaal vir ’n plek met koue winters nie.
Kwekers in die Ooste en Weste het hierdie taai en geharde euforbia-spesie van Madagaskar se potensiaal raakgesien en deesdae word hulle veredel tot hartlik blommende plantjuwele vir die honger potplantmark.
Sou die groentjie-tuinier vergeet om na die plantjie om te sien, word hy of sy vergewe . . . Dis ’n euforbia! Hulle gee nie sommer moed op nie en kan met vreeslike verwaarlosing blare en blomme afgooi, maar die karaktervolle doringtakkies sal bly en die plant sal rustig wag tot iemand hom weer water gee, en dan met hernude geesdrif sy mooigoed produseer.
Kooigoed (Helichrysum petiolare) is ’n inheemse, immergroen meerjarige met wollerige, grys blare en ’n spreidende groeiwyse. Die loof maak van kooigoed ’n fantastiese vuller- en kontrasplant in ’n plantkombinasie en sal ’n mate van sagtheid verleen tussen die vetplante met hulle beeldhouvorms. Dit produseer trosse klein, roomkleurige blomme in die laatsomer tot herfs.
Wanneer hulle begin lyf kry, lyk hulle soos groot sagte kussings en daarom is hulle baie spesiaal op die voorgrond van ’n taai randakker. Kweekvereistes is basies dieselfde as vir ander euforbias. Plantgrootte is ongeveer 30 cm x 40 cm.
Meer oor: Plante | Tuine | Tuinmaak